طه حسين ، كان بيحب يتكتب اسمه طاها حسين (عزبة الكيلو، مغاغه، محافظة المنيا، 14 نوفمبر 1889 - القاهرة، 28 اكتوبر 1973)، كاتب و مفكر و اديب مصرى كبير ، رائد من رواد الادب المصرى الحديث و حركة التنوير فى مصر ، و لتبحره فى الادب العربى و اللغه العربى اتلقب بعميد الادب العربى لكن رغم كده كان بيرفض فكرة ان مصر عربيه و كان بيؤمن بان مصر بتنتمى لثقافة البحر المتوسط مش للثقافه العربيه. اتولد طه حسين فى قرية تابعه لمركز مغاغه فى محافظة المنيا فى فى صعيد مصر، و اتعمى نتيجه للجهل و هو لسه عيل صغير. عاش فى قريته السنين الاولى من حياته و اتعلم فى الكُتّاب و بعدين راح على القاهره مع اخوه الكبير عشان يلتحقو فى الازهر. و بعد الازهر التحق بالجامعه الاهليه، و راح فرنسا فى بعثه تعليميه، و رجع مصر سنة 1925 و اتعين استاذ فى الجامعه المصريه و بعدين اتعين عميد لكلية الاداب و بعد كده بقى عميد لجامعة اسكندريه و بعدين بقى وزير للمعارف. فى فرنسا اتجوز من شريكة حياته " سوزان بريسو " Suzanne Bresseau اللى ساعدته جامد كجوز اعمى و كجوز كاتب و اديب.